Es presenta el llibre «Una caca de pessebre» guanyador del premi Xaro Vidal
01 de Abril de 2019

Carcaixent

Demà es presenta, a la Biblioteca de Carcaixent, «Una caca de pessebre», de Xavier Gonzàlez-Costa, l’obra guanyadora del Premi de Teatre Infantil Xaro Vidal 2018, dotat amb 3.000 € i convocat per l’Ajuntament de Carcaixent amb la col·laboració d’Edicions Bromera. L’acte tindrà lloc a les 19:00 hores a la Biblioteca Municipal i comptarà amb la presència de l’autor.

«Una caca de pessebre» està protagonitzada per una nena insolent i descarada que decideix muntar el pessebre perquè s’acosta Nadal però que, en obrir la caixa on el guarda, troba una sorpresa ben desagradable. Es tracta d’un misteri que hauran de resoldre les mateixes figuretes, amb l’ajuda de tot el públic i d’algun personatge inesperat que pot fer trontollar tots els principis dels lectors o espectadors.

L’obra, amb un toc irreverent però alhora innocent, està formada per una trama de malentesos divertits i diàlegs hilarants, pensada i posada en escena perquè els més menuts s’ho passen d’allò més bé, però també perquè els més grans no deixen de riure. En definitiva, es tracta d’una obra de teatre familiar.

El Premi de Teatre Infantil Xaro Vidal Ciutat de Carcaixent, recuperat després de 6 anys sense convocar-se, respon a la voluntat de la Regidoria de Cultura de l’Ajuntament de Carcaixent de dignificar el gènere teatral en el seu vessant infantil i de fomentar l’afició al teatre dels més menuts. Desirée Palma, regidora responsable de l’àrea, ha explicat que la recuperació d’este premi era un dels punts que portava l’actual equip de govern en el seu programa electoral. Així, «vam veure com la convocatòria del premi va desaparéixer de forma inexplicable, per això teníem clar que volíem recuperar-lo quan tinguérem l’oportunitat».

Desirée Palma també ha recordat la importància que té l’afició al teatre com a vertebrador de la vida social i cultural de Carcaixent, i en eixa línia «és important fomentar l’estima pel teatre entre la població més jove i esta convocatòria pot ajudar a treballar el teatre des de l’escola, no solament com una activitat lúdica per a l’alumnat, sinó perquè puguen aprendre altres habilitats com ara escoltar, reforçar la seua memòria i enriquir el seu vocabulari».

Xavier Gonzàlez-Costa (Berga,1967) és un escriptor que ha cultivat tant la poesia com el teatre i la literatura infantil. Tot i formar-se acadèmicament en ciències econòmiques, ha trobat la seua realització en les lletres i l’escena. La seua trajectòria literària ha estat reconeguda amb guardons com el Premi de Poesia Josep Mª Benet i Caparà, el Premi de les Garrofes de Berga, el Certamen de Textos Teatrals Vila de Gràcia o el Premi Bambolina Teatre de Torredembarra. A més a més, ha escrit i representat desenes d’obres teatrals tant per a infants com per a adults.